Komisijos reglamentas (EB) Nr. 2519/98
1998 m. lapkričio 24 d.
iš dalies keičiantis Reglamentą (EB) Nr. 1249/96 dėl Tarybos reglamento (EEB) Nr. 1766/92 taikymo taisyklių (grūdų sektoriaus importo muitų)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Komisijos reglamentu (EB) Nr. 923/96 [2], ypač į jo 10 straipsnio 4 dalį,
kadangi į Bendriją importuojamų grūdų režimas nustatytas Komisijos reglamente (EB) Nr. 1249/96 [3] su paskutiniais pakeitimais, padarytais Reglamentu (EB) Nr. 2092/97 [4];
kadangi atsižvelgiant į patirtį, įgytą taikant Reglamento (EB) Nr. 1249/96 nuostatas, ir siekiant, kad tam tikros nuostatos būtų aiškesnės bei lengviau taikomos, reikia patikslinti šį tekstą, ypač kai kuriuos techninio pobūdžio klausimus, susijusius su tipine CIF importo kaina, kuria remiamasi apskaičiuojant atitinkamą importo muitą kietiesiems kviečiams, kuriuose yra nuo 60 iki 73 % stikliškųjų grūdų; kadangi dėl to Reglamentą (EB) Nr. 1249/96 reikėtų iš dalies pakeisti; kadangi tam, kad ūkio subjektams nekiltų problemų, šie pakeitimai taikomi tik importo sertifikatams, išduotiems nuo šio reglamento įsigaliojimo dienos;
kadangi Javų vadybos komitetas nepateikė savo nuomonės per pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1249/96 iš dalies keičiamas taip:
1) 4 straipsnio 1 ir 2 dalys pakeičiamos taip:
"1. Aukštos, vidutinės ir žemos kokybės paprastųjų kviečių, aukštos ir vidutinės kokybės kietųjų kviečių, kukurūzų ir kitų pašarinių grūdų tipinės CIF importo kainos, nurodytos Reglamento (EEB) Nr. 1766/92 10 straipsnio 2 dalyje, yra nustatomos atsižvelgiant į:
a) Jungtinių Amerikos Valstijų rinkos kainas pagrindinėje biržoje;
b) nustatytas komercines priemokas ir nuolaidas, mokamas Jungtinių Valstijų rinkoje šią kainų kotiravimo dieną, ypač kietiesiems kviečiams, atsižvelgiant į miltų kokybę;
c) ne mažiau kaip 25000 tonų laivo jūrų frachto kainą nuo Jungtinių Valstijų (Meksikos įlankos arba Duluto) iki Roterdamo uosto.
Kiekvieną darbo dieną Komisija registruoja:
- a punkte nurodytas biržose siūlomas kainas pagal II priede nurodytas kokybės rūšis,
- masinės informacijos priemonių pateikiamą informaciją apie b ir c punktuose nurodytus komponentus. Tačiau vidutinės kokybės kietiesiems kviečiams taikoma 10 ekiu už toną nuolaida, išskaičiuojama pagal b punktą.
2. Tipinės miežių, kukurūzų ir standartinės kokybės paprastųjų bei kietųjų kviečių CIF importo kainos yra visų a, b ir c punktuose nurodytų komponentų, Komisijos nustatytų remiantis šio straipsnio 1 dalies antra pastraipa, suma.
Tačiau tipinės CIF importo kainos miežiams, kukurūzams ir visiems standartinės kokybės paprastiesiems bei kietiesiems kviečiams, importuojamiems:
- sausuma arba upe,
- jūra laivais, gabenančiais į Bendriją iš Viduržiemio, Juodosios arba Baltijos jūrų uostų,
yra sumažinamos 10 ekiu už toną. Šiuo atveju netaikomas 2 straipsnio 4 dalyje numatytas importo muito sumažinimas.
Kai dėl trečiųjų šalių subsidijų standartinės vidutinės arba žemos kokybės paprastųjų kviečių eksportui į Europos arba Viduržiemio jūros baseino valstybes gali būti numuštos pasaulinės rinkos kainos, Komisija, importui į Bendriją nustatydama tipinę CIF importo kainą, gali atsižvelgti į tas subsidijas.";
2) I priedas yra pakeičiamas šio reglamento priedu;
3) 6 straipsnio 1 dalies paskutinė pastraipa pakeičiama taip:
"Standartinei kokybei priskiriamos prekės, atitinkančios visus I priede nurodytus reikalavimus. Tačiau jeigu pagal KN kodo 100110 pozicijoje ženklinamų kietųjų kviečių kokybė yra žemesnė už I priede nurodytąją vidutinės kokybės kietiesiems kviečiams, tuomet taikomas žemos kokybės paprastiesiems kviečiams nustatytas importo muitas."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. lapkričio 24 d.